ლიონელ მესის სანაკრებო მატჩები და გოლები

ლიონელ მესი — ყველა დროის აბსოლუტური რეკორდსმენი არგენტინის ეროვნულ ნაკრებში ჩატარებული მატჩებისა და გატანილი ბურთების რაოდენობის მიხედვით — თავისი ქვეყნის ეროვნული გუნდის ღირსებას 2005 წლიდან იცავს. მას შემდეგ მან 2026 წლის 1 აპრილის მონაცემებით „ალბისელესტეს“ შემადგენლობაში 198 მატჩი ჩაატარა და 116 ბურთი გაიტანა.

მესი ეროვნულ ნაკრებში პირველად ხოსე პეკერმანმა მიიწვია, რომელიც „ალბისელესტეს“ 2004 წლის ოქტომბრიდან 2006 წლის ივნისის ჩათვლით ედგა სათავეში. მან ამ პოსტზე ცნობილი არგენტინელი ფეხბურთის სპეციალისტი მარსელო ბიელსა შეცვალა. პეკერმანის ხელმძღვანელობით არგენტინელებმა 27 შეხვედრა გამართეს, რომელთაგან 14 მოიგეს, 6 დათმეს და 7 ფრედ დაამთავრეს.

მესის დებიუტი ეროვნულ ნაკრებში 2005 წლის 17 აგვისტოს საერთაშორისო ამხანაგურ შეხვედრაში უნგრეთის ეროვნული ნაკრების წინააღმდეგ შედგა. მატჩი ბუდაპეშტის ფერენც პუშკაშის სტადიონზე გაიმართა და მას 27 ათასამდე მაყურებელი დაესწრო. არგენტინელთა ღირსებას იცავდნენ: ლეო ფრანკო, რობერტო აიალა, გაბრიელ ჰაინცე, ლუკას ბერნარდი, ანდრეს დ'ალესანდრო, ლუჩო გონსალესი, მაქსი როდრიგესი, ლიონელ სკალონი, ხუან პაბლო სორინი, ერნან კრესპო, ლისანდრო ლოპესი. მესი შეხვედრის 64-ე წუთზე ლისანდრო ლოპესის ნაცვლად შემოვიდა მოედანზე, თუმცა თამაშში ჩართვიდან ნახევარ წუთში მეტოქესთან ორთაბრძოლისას წესების დარღვევისთვის შეხვედრის მსაჯისგან წითელი ბარათი მიიღო და მინდორი დატოვა. შეხვედრა არგენტინელთა გამარჯვებით 2–1 დამთავრდა.

თავისი პირველი სანაკრებო გოლი 2006 წლის 1 მარტს საერთაშორისო ამხანაგურ შეხვედრაში ხორვატიის ეროვნული ნაკრების წინააღმდეგ მეკარე სტიპე პლეტიკოსას კარში მატჩის მეექვსე წუთზე გაიტანა. შეხვედრა ბაზელის „სანქტ-იაკობ პარკის“ სტადიონზე გაიმართა და მას 13 138 მაყურებელი დაესწრო. არგენტინელთა ღირსებას იცავდნენ: რობერტო აბონდანსიერი, ნიკოლას ბურდისო, ვალტერ სამუელი, ფაბრისიო კოლოჩინი, მარტინ დემიკელისი, ესტებან კამბიასო, ლეონარდო პონსიო, ხუან რომან რიკელმე, ლიონელ მესი, ერნან კრესპო, კარლოს ტევესი. შეხვედრა ხორვატებმა 3–2 მოიგეს.

2006 წლის 16 ივნისს სერბეთისა და მონტენეგროს ეროვნული ნაკრებისკარში გატანილი ბურთის წყალობით, მესი გახდა არგენტინის ეროვნული ნაკრების ისტორიაში ყველაზე ახალგაზრდა ფეხბურთელი, რომელმაც მსოფლიო ჩემპიონატზე გოლის გატანა შეძლო 18 წლის და 357 დღის ასაკში.

1996 წლიდან 2016 წლამდე მეტოქეთა კარში გატანილი 54 ბურთით — არგენტინის ნაკრების ყველა დროის ბომბარდირის წოდებას გაბრიელ ბატისტუტა ფლობდა.

2016 წლის 21 ივნისს ამერიკის შეერთებულ შტატებში გამართულ კოპა ამერიკის ნახევარფინალში ლიონელ მესის მიერ მასპინძელთა ეროვნული გუნდის კარში გატანილი ბურთით მან ოცი წლის განმავლობაში მოქმედი ბატისტუტას რეკორდი გააუმჯობესა და არგენტინის ეროვნული გუნდის ყველა დროის საუკეთესო ბომბარდირი გახდა.

მესის სანაკრებო კარიერაში ეს ისტორიული მატჩი ჰიუსტონის ენ-არ-ჯი სტადიონზე შედგა და მას 70 858 მაყურებელი დაესწრო. არგენტინელთა ღირსებას იცავდნენ: სერხიო რომერო, რამირო ფუნეს მორი, გაბრიელ მერკადო, ნიკოლას ოტამენდი, მარკოს როხო, ხავიერ მასკერანო, ევერ ბანეგა, აუგუსტო ფერნანდესი, ლიონელ მესი, გონსალო იგუაინი, ესეკიელ ლავესი. შეხვედრა არგენტინელთა უპირატესობით წარიმართა და მათივე გამარჯვებით — 4–0 დამთავრდა.

2021 წლის 9 სექტემბერს ბოლივიის ეროვნული ნაკრების წინააღმდეგ გამართულ მსოფლიო ჩემპიონატის შესარჩევი ეტაპის მორიგ შეხვედრაში მესიმ ჰეთ-თრიკი შეასრულა და თავისი სანაკრებო გოლებიდან რიგით 77-ე, 78-ე და 79-ე ბურთი გაიტანა, რითაც 1971 წლის 11 ივლისიდან — 50 წლის განმავლობაში მოქმედი პელეს რეკორდი მოხსნა და ისტორიაში ყველა დროის საუკეთესო სამხრეთამერიკელი სანაკრებო ბომბარდირის წოდება დაისაკუთრა.

მატჩი ბუენოს-აირესის „ელ მონუმენტალზე“ გაიმართა და მას 17 ათასამდე მაყურებელი დაესწრო. არგენტინელთა ღირსებას იცავდნენ: ხუან მუსო, ნიკოლას ოტამენდი, ხერმან პესელია, მარკოს აკუნია, როდრიგო დე პაული, ანხელ დი მარია, ალეხანდრო გომესი, ლეანდრო პარედესი, ლიონელ მესი და ლაუტარო მარტინესი.

2025 წლის 6 ივნისის მონაცემებით მესის ანგარიშზეა ცხრა სანაკრებო ჰეთ-თრიკი და ერთი პენტა-თრიკი (5 გოლი ერთ მატჩში). ყველაზე მეტი ბურთი მას ბოლივიის ეროვნული ნაკრების კარში აქვს გატანილი — 2015 (2), 2016 (1), 2021 (5), 2024 (3). საერთო ჯამში ბოლივიელთა კარის აღება მან 11-ჯერ შეძლო.

მატჩები და გოლები
არგენტინის ეროვნულ ნაკრებში
არგენტინის ოლიმპიურ ნაკრებში
არგენტინის 20-წლამდელთა ნაკრებში
მსოფლიო ჩემპიონატზე
2006 წლის 16 ივნისს პირველი მატჩი ჩაატარა მსოფლიო ჩემპიონატზე, რომელსაც იმ წელს გერმანიამ უმასპინძლა. ეს იყო ჯგუფური ეტაპის მეორე შეხვედრა, რომელშიც არგენტინელები სერბეთისა და მონტენეგროს ეროვნულ ნაკრებს დაუპირისპირდნენ. მატჩი გელზენკირხენის „ფელტინს არენაზე“ შედგა და მას 52 000 მაყურებელი დაესწრო. არგენტინელთა ღირსებას იცავდნენ: რობერტო აბონდანსიერი, ნიკოლას ბურდისო, რობერტო აიალა, გაბრიელ ჰაინცე, ხუან პაბლო სორინი, ხავიერ მასკერანო, ლუჩო გონსალესი, ხუან რომან რიკელმე, მაქსი როდრიგესი, ხავიერ სავიოლა და ერნან კრესპო. შეხვედრა არგენტინელთა გამარჯვებით 6–0 დამთავრდა.

საერთო ჯამში მესიმ მსოფლიოს 5 ჩემპიონატის 26 შეხვედრაში 13 ბურთი გაიტანა და 8 საგოლე გადაცემა გააკეთა. მსოფლიო ჩემპიონატების ფინალურ ეტაპზე ჩატარებული შეხვედრების რაოდენობით იგი მსოფლიოს ყველა დროის, ხოლო გატანილი ბურთების რაოდენობით კი არგენტინის ყველა დროის აბსოლუტური რეკორდსმენია. მესის შემდეგ არგენტინელთაგან 10 გატანილი ბურთით მოდის გაბრიელ ბატისტუტა, რვა-რვა ბურთი აქვთ გატანილი გილიერმო სტაბილეს და დიეგო მარადონას.

მატჩის საუკეთესო ფეხბურთელი
მსოფლიო ჩემპიონატებზე ჩატარებულ 26 შეხვედრაში მატჩის საუკეთესო ფეხბურთელად იგი 11-ჯერ დასახელდა, რაც ყველა დროის აბსოლუტური რეკორდია ამ კატეგორიის ფარგლებში მინიჭებული ჯილდოების რაოდენობის მხრივ. მესი პირველი ფეხბურთელი გახდა, რომელმაც მსოფლიო ჩემპიონატის ოთხ შეხვედრაში გოლიც გაიტანა და საგოლე გადაცემაც გააკეთა (2006 წლის მუნდიალზე სერბეთი-ჩერნოგორიასთან, 2022 წლის მუნდიალზე — მექსიკასთან, ნიდერლანდებთან და ხორვატიასთან).

ქვემოთ მოყვანილია ის მატჩები, რომლებშიც საუკეთესო ფეხბურთელად მესი დასახელდა.

კოპა ამერიკაზე
2007 წლის 28 ივნისს პირველი მატჩი ჩაატარა კოპა ამერიკაზე, რომელსაც იმ წელს ვენესუელამ უმასპინძლა. ეს იყო ჯგუფური ეტაპის პირველი შეხვედრა, რომელშიც არგენტინელები შეერთებული შტატების ეროვნულ გუნდს დაუპირისპირდნენ. მატჩი მარაკაიბოს „ესტადიო ხოსე პაჩენჩო რომეროზე“ შედგა და მას 34 500 მაყურებელი დაესწრო. არგენტინელთა ღირსებას იცავდნენ: რობერტო აბონდანსიერი, გაბრიელ მილიტო, რობერტო აიალა, ხავიერ მასკერანო, გაბრიელ ჰაინცე, ესტებან კამბიასო, ხუან რომან რიკელმე, ხუან სებასტიან ვერონი, ხავიერ ძანეტი, ლიონელ მესი, ერნან კრესპო. შეხვედრა არგენტინელთა გამარჯვებით 4–1 დამთავრდა.

2007–2024 წლებში მესიმ კოპა ამერიკის შვიდივე გათამაშებაში მიიღო მონაწილეობა და მის ფარგლებში გამართულ 39 შეხვედრაში 14 ბურთი გაიტანა და 18 საგოლე გადაცემა გააკეთა. არგენტინელი ფეხბურთელებიდან მესის შემდეგ ყველაზე მეტი შეხვედრა ამ ტურნირზე ხავიერ მასკერანოს აქვს ჩატარებული, რომელმაც 2004–2016 წლებში ხუთ კოპა ამერიკაზე იასპარეზა და 26-ჯერ დაიცვა თავისი ქვეყნის ეროვნული გუნდის ღირსება.

2021 წლის კოპა ამერიკა იყო რიგით მეექვსე ტურნირი მის სანაკრებო კარიერაში, რომელში მონაწილეობის შემდეგაც იგი გახდა პირველი არგენტინელი ფეხბურთელი, რომელმაც ექვს კოპა ამერიკაზე იასპარეზა.

2021 წლის 28 ივნისს, ამავე ტურნირზე, მესიმ თავის სანაკრებო კარიერაში რიგით 148-ე შეხვედრა ითამაშა და არგენტინის ეროვნულ ნაკრებში ჩატარებული მატჩების რაოდენობით ყველა დროის რეკორდსმენის წოდება დაისაკუთრა — ეს იყო ბოლივიის ნაკრებთან გამართული ჯგუფური ეტაპის დასკვნითი შეხვედრა, რომელშიც მან დუბლი შეასრულა. მატჩი კუიაბას „არენა პანტანალზე“ გაიმართა და არგენტინელთა გამარჯვებით 4–1 დამთავრდა.

2021 წლის კოპა ამერიკის გათამაშების შემდეგ იგი გახდა ისტორიაში ერთადერთი ფეხბურთელი, რომელმაც ერთ ტურნირზე ერთდროულად საუკეთესო ფეხბურთელის, ბომბარდირისა და ასისტენტის (საგოლე გადაცემის ავტორი) წოდება მოიპოვა და ამავე დროს ტურნირის გამარჯვებულიც გახდა.

მსოფლიო თასის საკვალიფიკაციო მატჩები
მსოფლიო თასის საკვალიფიკაციო მატჩების ექვსი ციკლის ფარგლებში მესიმ სულ 72 შეხვედრა ჩაატარა და 36 გოლი გაიტანა, მათ შორის:
4 გოლი (2007–2009 წლების შესარჩევ ეტაპზე)
10 გოლი (2011–2013)
7 გოლი (2015–2017)
7 გოლი (2020–2022)
8 გოლი (2023–2025)

ჰეთ-თრიკები
პირველი სანაკრებო ჰეთ-თრიკი მესიმ 2012 წლის 29 თებერვალს, შვეიცარიის ეროვნულ ნაკრებთან გამართულ საერთაშორისო ამხანაგურ შეხვედრაში შეასრულა. მატჩი ბერნის „სტად დე სუისზე“ გაიმართა და მას 30 250 მაყურებელი დაესწრო. არგენტინელთა ღირსებას იცავდნენ: სერხიო რომერო, უგო კამპანიარო, ფედერიკო ფერნანდესი, ესეკიელ გარაი, პაბლო საბალეტა, ხავიერ მასკერანო, როდრიგო ბრანია, მაქსი როდრიგესი, ხოსე სოსა, ლიონელ მესი და სერხიო აგუერო. შეხვედრა არგენტინელთა გამარჯვებით — 3–1 დამთავრდა.

გოლების სტატისტიკა
გალერეა
სანაკრებო მიღწევები და რეკორდები
ყველაზე მეტი მატჩი არგენტინის ეროვნულ ნაკრებში: 198
ნაკრების ყველა დროის საუკეთესო ბომბარდირი: 116 გოლი
ნაკრების ყველა დროის საუკეთესო ასისტენტი: 62 საგოლე გადაცემა
ერთადერთი არგენტინელი, რომელსაც მსოფლიო ჩემპიონატის ხუთ ფინალურ ეტაპზე აქვს მონაწილეობა მიღებული
ერთადერთი არგენტინელი, რომელსაც მსოფლიო ჩემპიონატის ოთხ ფინალურ ეტაპზე აქვს გოლი გატანილი
ყველაზე ახალგაზრდა არგენტინელი, რომელმაც მსოფლიო ჩემპიონატის ფინალურ ეტაპზე ითამაშა: 18 წლის და 357 დღის ასაკში
ყველაზე ახალგაზრდა არგენტინელი, რომელმაც მსოფლიო ჩემპიონატზე გოლის გატანა შეძლო: 18 წლის და 357 დღის ასაკში
ერთადერთი ფეხბურთელი, რომელმაც ხუთ მსოფლიო ჩემპიონატზე საგოლე გადაცემა გააკეთა
ერთადერთი ფეხბურთელი, რომელიც მსოფლიო ჩემპიონატის საუკეთესო მოთამაშედ ორჯერ დასახელდა: 2014, 2022
ყველაზე ახალგაზრდა, რომელმაც მსოფლიო ჩემპიონატზე ნაკრების კაპიტნის სამკლაურით ისაპარეზა: 22 წლის და 363 დღის ასაკში
ყველაზე ახალგაზრდა ფეხბურთელი, რომელმაც ნაკრებში 100 მატჩი ითამაშა: 27 წლის და 361 დღის ასაკში
ყველაზე ასაკოვანი ფეხბურთელი, რომელმაც ერთ მსოფლიო ჩემპიონატზე 7 გოლი გაიტანა

ფაქტები
2022 წლის 22 ნოემბერს, კატარის მსოფლიო ჩემპიონატის ჯგუფური ეტაპის პირველი ტურის მატჩში საუდის არაბეთის ეროვნული ნაკრების წინააღმდეგ მე-10 წუთზე თერთმეტმეტრიანიდან გატანილი გოლით მესიმ მსოფლიო ჩემპიონატის უკვე მეოთხე ფინალურ ეტაპზე შეძლო მეტოქის კარის აღება, რაც არგენტინელ ფეხბურთელთა შორის ახალი რეკორდია. ამავე გოლით მესიმ კიდევ ერთი რეკორდი დაამყარა. მან პირველი გოლი მსოფლიო ჩემპიონატზე 2006 წლის 16 ივნისს გაიტანა, შესაბამისად, ამ ორ გატანილ გოლს შორის თექვსმეტ წელზე მეტი გავიდა, რაც ტურნირის აბსოლუტურ რეკორდს წარმოადგენს.

2022 წლის 26 ნოემბერს, კატარის მსოფლიო ჩემპიონატის ჯგუფური ეტაპის მეორე ტურის მატჩში მექსიკის ეროვნული ნაკრების წინააღმდეგ მესიმ მსოფლიო ჩემპიონატებზე თავისი 21-ე შეხვედრა ჩაატარა და ამ მაჩვენებლით დიეგო მარადონას გაუთანაბრდა. ამავე მატჩში მან მსოფლიო ჩემპიონატებზე თავისი მერვე ბურთი გაიტანა, რითაც გილიერმო სტაბილესა და დიეგო მარადონას შედეგი გაიმეორა. ამავე შეხვედრაში ენცო ფერნანდესმა მისი გადაცემის შემდეგ მეორე გოლი შეაგდო, რის შემდეგაც მესი ისტორიაში პირველი ფეხბურთელი გახდა, რომელმაც ხუთ სხვადასხვა მსოფლიო ჩემპიონატზე საგოლე პასის გაკეთება შეძლო — 2006 (1), 2010 (1), 2014 (1), 2018 (2), 2022 (1). ამავე შეხვედრის შემდეგ მესი მსოფლიო ჩემპიონატების ისტორიაში გახდა პირველი ფეხბურთელი, რომელმაც ყველაზე ახალგაზრდულ ასაკში (18 წლის და 357 დღის) და შემდეგ უკვე ყველაზე ასაკოვანმა (35 წლის და 155 დღის) ერთ შეხვედრაში გოლიც გაიტანა და საგოლე პასიც გააკეთა.

2022 წლის 30 ნოემბერს, კატარის მსოფლიო ჩემპიონატის ჯგუფური ეტაპის მესამე ტურის მატჩში პოლონეთის ეროვნული ნაკრების წინააღმდეგ მესიმ მსოფლიო ჩემპიონატებზე თავისი 22-ე შეხვედრა ჩაატარა. შესაბამისად, ამ მაჩვენებლით დიეგო მარადონას ერთი მატჩით გაუსწრო და მსოფლიო ჩემპიონატებზე ჩატარებული შეხვედრების რაოდენობით არგენტინელ ფეხბურთელთა შორის ერთპიროვნული ლიდერი და ყველა დროის აბსოლუტური რეკორდსმენი გახდა. ამავე შეხვედრაში მესიმ პენალტი ვერ გაიტანა, რის შემდეგაც ისტორიაში პირველი ფეხბურთელი გახდა, რომელმაც მსოფლიო ჩემპიონატებზე ორი პენალტის გატანა ვერ შეძლო, — პირველად პენალტის გატანა მან წინა, 2018 წლის მსოფლიო ჩემპიონატზე ვერ მოახერხა, როდესაც ისლანდიელთა მეკარე ჰანეს ჰალდოურსონის კარი ვერ აიღო.

2022 წლის 30 ნოემბერს ლიონელ მესი გახდა ყველაზე ასაკოვანი (35 წლის და 159 დღის) მოთამაშე (1966 წლიდან), რომელმაც მსოფლიო ჩემპიონატის ერთ მატჩში შექმნა ხუთზე მეტი (5+) საგოლე შესაძლებლობა და ხუთზე მეტი (5+) შედეგიანი დრიბლინგი განახორციელა. მანამდე რეკორდი ეკუთვნოდა დიეგო მარადონას, რომელმაც ასეთივე შედეგი ნიგერიის წინააღმდეგ 1994 წლის მსოფლიო ჩემპიონატის შეხვედრაში დააფიქსირა.

2022 წლის 3 დეკემბერს, კატარის მსოფლიო ჩემპიონატის მერვედფინალურ მატჩში ავსტრალიის ეროვნული ნაკრების წინააღმდეგ მესიმ მსოფლიო ჩემპიონატებზე თავისი 23-ე შეხვედრა ჩაატარა.

2022 წლის 18 დეკემბერს, კატარის მსოფლიო ჩემპიონატის ფინალურ მატჩში საფრანგეთის ეროვნული ნაკრების წინააღმდეგ მესიმ მსოფლიო ჩემპიონატებზე თავისი 26-ე შეხვედრა ჩაატარა, შესაბამისად ამ მაჩვენებლით ლოთარ მათეუსს გაუსწრო და მსოფლიოს ყველა დროის აბსოლუტური რეკორდსმენი გახდა. ამავე მატჩში მესიმ მსოფლიო ჩემპიონატზე თამაშის წუთების რაოდენობით (2314 წუთი) პაოლო მალდინის 20-წლიანი რეკორდი (2217 წუთი) გააუმჯობესა და ამ მაჩვენებლითაც მსოფლიოს ყველა დროის აბსოლუტური რეკორდსმენი გახდა.

2022 წლის 18 დეკემბერს, მესი გახდა ისტორიაში პირველი ფეხბურთელი, რომელმაც ერთი მსოფლიო ჩემპიონატის განმავლობაში მის ყველა ეტაპზე შეძლო გოლის გატანა (მან მეტოქეთა კარი ჯგუფურ ეტაპზე აიღო ორჯერ, მერვედფინალში, მეოთხედფინალში და ნახევარფინალში თითოჯერ და ფინალშიც ორჯერ), რაც მანამდე არავის არცერთ მუნდიალზე არ გაუკეთებია.

არგენტინის ნაკრებში 2022 წელს ჩატარებულ 14 მატჩში მესიმ 18 გოლის გატანა შეძლო, რაც მის სანაკრებო კარიერაში საუკეთესო შედეგია. ამ მაჩვენებლით აქამდე მისი საუკეთესო სანაკრებო კალენდარული წელი 2012 იყო, როდესაც 9 შეხვედრაში 12 გოლი გაიტანა.

კოპა ამერიკაზე ჩატარებულ 34 შეხვედრაში მატჩის საუკეთესო ფეხბურთელად იგი 10-ჯერ დასახელდა, რაც ყველა დროის საუკეთესო შედეგია ამ ტურნირის ისტორიაში.

მესიმ მსოფლიო ჩემპიონატზე კაპიტნის რანგში რეკორდული 19 მატჩი ჩაატარა. შემდეგ მოდიან რაფაელ მარკესი (17) და დიეგო მარადონა (16).

მეტოქეთა კარში გატანილი 115 ბურთიდან მესიმ 2 ბურთი თავით, 11 ბურთი მარჯვენა ფეხით, ხოლო 102 ბურთი მარცხენა ფეხით შეაგდო; აქედან 11 ბურთი საჯარიმო დარტყმით, 24 ბურთი პენალტით, 6 ბურთი სოლო რეიდის შემდეგ, 9 — მეტოქის მეკარის ან მცველების მიერ მოგერიებულ ან ასხლეტილ ბურთზე დასწრებაზე თამაშის დროს, ხოლო დანარჩენ შემთხვევებში მეტოქეთა კარი თამაშიდან აიღო.

მესიმ თავისი სანაკრებო 115 ბურთი მეტოქეთა 65 მეკარის კარში გაიტანა. აქედან ყველაზე მეტი (6 ბურთი სამ მატჩში) მან ბოლივიელთა მეკარე კარლოს ლამპეს კარში შეაგდო. 5 ბურთი (ერთ მატჩში) გაიტანა ესტონელთა მეკარე მატვეი იგონენის კარში. ოთხჯერ აიღო (სამ მატჩში) ურუგვაელთა მეკარე ფერნანდო მუსლერას კარი. ასევე, ოთხჯერ გაუტანა (ოთხ მატჩში) ჩილელთა მეკარე კლაუდიო ბრავოს. სამ-სამჯერ აიღო რაფაელ კაბრალის (ბრაზილია), რიკარდო ხერესის (გვატემალა), გატიტო ფერნანდესის (პარაგვაი), მაქსიმო ბანგერას (ეკვადორი), ხაიმე პენედოს (პანამა), ჯონი პლასიდის (ჰაიტი), ელოი ვიქტორ რომის (კიურასაო) და გილიერმო ვისკარას (ბოლივია) კარები.

მეკარეები, რომელთა კარის აღებაც მესიმ შეძლო